b'\n_START_ARTICLE_\nZajahati s vragom (1999.)\n_START_SECTION_\nUvod\n_START_PARAGRAPH_\nOno \xc5\xa1to je ve\xc4\x87ini ljudi s ovih prostora 90-tih godina donijelo ni\xc5\xa1ta drugo nego veliku nesre\xc4\x87u, ameri\xc4\x8dkom knji\xc5\xbeevniku Danielu Woodrellu je donijelo inspiraciju. Kao malo koji ameri\xc4\x8dki spisatelj, on je u raspadu biv\xc5\xa1e Jugoslavije, odnosno u nasilju koje je taj raspad prouzro\xc4\x8dio, na\xc5\xa1ao dosta sli\xc4\x8dnosti s najkrvavijim i najtraumati\xc4\x8dnijim doga\xc4\x91ajem ameri\xc4\x8dke povijesti - gra\xc4\x91anskim ratom. Njegov roman Woe To Live On je tim zbivanjima pristupio iz perspektive na koju obi\xc4\x8dno nismo navikli u djelima koja obra\xc4\x91uju to razdoblje te pratio sudbine obi\xc4\x8dnih, malih ljudi koje politika nije zanimala i koji su se u sukob uklju\xc4\x8dili stjecajem prili\xc4\x8dno banalnih okolnosti. Taj je roman postao jedan od najve\xc4\x87ih bestselera 90-tih, pa je bilo logi\xc4\x8dno da na njega oko baci i Hollywood. Ekranizacija ovog romana je, pak, izazvala dosta iznena\xc4\x91enja, ali najvi\xc5\xa1e u kadrovskom smislu - osim \xc5\xa1to "Zajahati s vragom" predstavlja gluma\xc4\x8dki debi popularne ameri\xc4\x8dke kantautorice Jewel, re\xc5\xbeija je povjerena uglednom tajvanskom re\xc5\xbeiseru Angu Leeju, \xc4\x8dija su specijalnost dosada bile uglavnom ljubavne drame. No, ameri\xc4\x8dka kritika je uglavnom blagonaklono do\xc4\x8dekala ovaj film, ali ne i publika, pa su se na\xc5\xa1i distributeri odlu\xc4\x8dili na \xc5\xa1to manje rizika te film servirali na videu, odnosno DVD-u.\n_START_SECTION_\nRadnja\n_START_PARAGRAPH_\nFilm zapo\xc4\x8dinje u prolje\xc4\x87e 1861. godine u prete\xc5\xbeno robovlasni\xc4\x8dkoj dr\xc5\xbeavi Missouri, koja je formalno ostala vjerna Uniji, dijelom i zbog velikog broja njema\xc4\x8dkih imigranata i njihovih potomaka me\xc4\x91u koje spada i mladi Jake Roedel (Tobey Maguire). I dok se ve\xc4\x87ina njegovih sunarodnjaka opredijelila za Sjever, Jake odlu\xc4\x8duje biti vjeran svom najboljem prijatelju Jacku Bullu Chilesu (Skeet Ulrich), mladom robovlasni\xc4\x8dkom aristokratu \xc4\x8dijeg su oca ubili pripadnici unionisti\xc4\x8dkih paravojnih formacija zvanih "Jayhawkeri". Jake i Chiles se priklju\xc4\x8duju "Bushwackerima", ju\xc5\xbenja\xc4\x8dkim gerilcima koji bi se trebali suprotstaviti sjevernja\xc4\x8dkoj vojsci, a u njihovoj maloj dru\xc5\xbeini je i Daniel Holt (Jeffrey Wright), biv\xc5\xa1i rob kojemu je Chiles poklonio slobodu i koji se sada nastoji odu\xc5\xbeiti svom gospodaru kao njegov neslu\xc5\xbebeni tjelohranitelj. Nakon godinu i pol dana Missouri je opusto\xc5\xa1en prljavim gerilskim ratom u kojem se ne biraju sredstva, a Jake i Chiles \xc4\x8desto sa svojih ruku moraju prati krv ljudi koji su im donedavno bili najbli\xc5\xbei susjedi i prijatelji. Njihova dru\xc5\xbeina, nakon \xc5\xa1to je jedva spasila \xc5\xbeive glave, pronalazi uto\xc4\x8di\xc5\xa1te na jednoj farmi gdje im hranu donosi lijepa udovica Sue Ellen (Jewel Kilcher) i s kojom \xc4\x87e Chiles zapo\xc4\x8deti ljubavnu vezu. No, nakon \xc5\xa1to i ta farma postane metom napada u kojem Chiles nastrada, Jake \xc4\x87e Sue Ellen otpratiti dalje na jug, gdje bi trebalo biti sigurnije, a potom se ponovno priklju\xc4\x8diti velikoj skupini gerilaca koja sprema spektakularni napad na pro-sjevernja\xc4\x8dki grad Lawrence u Kansasu. Gerilci napadnu grad i masakriraju stanovnike, ali ih potom vrlo brzo razbija sjevernja\xc4\x8dka konjica pri \xc4\x8demu su i Jake i Holt ranjeni. Nakon toga Jake ponovno vi\xc4\x91a Sue Ellen koja je u me\xc4\x91uvremenu rodila Chilesovo dijete, te po\xc4\x8dinje preispitivati svoje dalje u\xc4\x8de\xc5\xa1\xc4\x87e u ratu.\n_START_SECTION_\nO filmu ukratko\n_START_PARAGRAPH_\nAng Lee je ovim filmom vjerojatno razuvjerio sve skeptike koji su sumnjali u to da je on sposoban re\xc5\xbeirati akcijske scene. Iako ih ovaj film ima relativno malo, odnosno nisu ba\xc5\xa1 spektakularne (za \xc5\xa1to imamo prije zahvaliti povijesnim okolnostima nego nedostatku bud\xc5\xbeeta), gledateljima \xc4\x87e dugo ostati u sjecanju zbog svoje brutalnosti i krvolo\xc4\x8dnosti. Ono \xc5\xa1to filmu daje epski karakter prije svega je Leejevo nastojanje da detaljno oslika svoje likove, pa su najbolje scene filma ipak one u kojima Roedel, Holt, Chiles i drugi gerilci u pauzama izme\xc4\x91u borbi poku\xc5\xa1avaju prona\xc4\x87i neki smisao situacije u kojoj su se na\xc5\xa1li. O\xc4\x8digledno je da se Lee mnogo ugodnije osje\xc4\x87ao re\xc5\xbeiraju\xc4\x87i te sekvence, pa mnoge od njih nisu zavr\xc5\xa1ile na monta\xc5\xbenom stolu, \xc5\xa1to film produ\xc5\xbeuje na dobra dva sata. Gluma je, kao \xc5\xa1to je to obi\xc4\x8daj kod Leejevih filmova, na zavidnoj visini, iako se za Tobeya Maguirea mo\xc5\xbee re\xc4\x87i da je u neku ruku njegov lik gotovo nemogu\xc4\x87e razlikovati od lika kojeg je bio tuma\xc4\x8dio u filmu Ku\xc4\x87na pravila. Skeet Ulrich je prili\xc4\x8dno povr\xc5\xa1an ju\xc5\xbenja\xc4\x8dki aristokrat, dok je pravo otkri\xc4\x87e Jeffrey Wright (Basquiat) kao crni rob koji se bori za Konfederaciju iz slo\xc5\xbeenih motiva koji \xc4\x87e se otkriti tek pred kraj filma. Od epizodista valja istaknuti i Jonathana Rhysa-Meyersa kao psihopatskog gerilca, a tako\xc4\x91er se mora priznati da je Jewel Kilcher tako\xc4\x91er dobro obavila svoj prvi gluma\xc4\x8dki posao (iako \xc4\x87e mu\xc5\xa1koj publici najdu\xc5\xbee ostati u sje\xc4\x87anju scena dojenja). No, iako je Lee u su\xc5\xa1tini dobro obavio posao, Zajahati s vragom nije film koji bi mogao pretendirati na Oscara, i to zahvaljuju\xc4\x87i tome \xc5\xa1to u drugom dijelu filma Lee gubi ritam te previ\xc5\xa1e razvla\xc4\x8di pri\xc4\x8du te tako gledatelje dodatno razo\xc4\x8darava maksimalno predvidljivom zavr\xc5\xa1nicom. Svemu tome treba dodati i neke nedore\xc4\x8denosti u motivaciji likova, dok s druge strane valja pohvaliti trud oko autenti\xc4\x8dnosti zbog kojeg su \xc4\x8dak i glumci preuzeli jezik koji je bio u modi na ameri\xc4\x8dkom Srednjem Zapadu sredinom 19. stolje\xc4\x87a. Ono \xc5\xa1to mo\xc5\xbeda ipak najvi\xc5\xa1e \xc5\xbeivcira jest to \xc5\xa1to scenarist Schamus i re\xc5\xbeiser Lee nisu konzistentni - dok nam na po\xc4\x8detku pokazuju kako je rat u stanju na najbrutalniji mogu\xc4\x87i na\xc4\x8din rascijepiti zajednicu i okrenuti susjeda protiv susjeda, odnosno brata protiv brata, dotle pred kraj odustaju od bilo kakvog moralnog preispitivanja i nude nam staromodnu i predvidljivu romancu kao rje\xc5\xa1enje za sve svjetske probleme. Iako Leejev film u neku ruku predstavlja neuspjeh, ipak je to zanatski dobro ura\xc4\x91eno djelo koje \xc4\x87e barem nekim gledateljima s ovih prostora izgledati kao prili\xc4\x8dno neugodni d\xc3\xa9j\xc3\xa0-vu.'